**Diplom-/masteruddannelse**

Uddannelsesstøtte

Du kan ikke få dansk SU til en diplomuddannelse eller en masteruddannelse.

Du kan søge om grønlandsk stipendium til uddannelsen, hvis uddannelsen er tilrettelagt som et fuldtidsstudium.

Det grønlandske stipendium er på 5.100 kr. om måneden, og i forhold til skat er der tale om grønlandsk indkomst. Dertil kommer et børnetillæg per barn, som du har forsørgelses- eller bidragspligt for. Børnetillægget udgør det grønlandske normalbidrag, hvis barnet opholder sig i Grønland. Tillægget udgør det danske normalbidrag, hvis barnet opholder sig i Danmark.

Med hensyn til uddannelsesstøtte til uddannelsen, så er en diplom-/masteruddannelse en videregående uddannelse, hvilket vil sige, at den er på klippekortet. Reglen er, at ved uddannelsen start (og under uddannelsen) er du berettiget til klip, når du er studieaktiv per den 15. i udbetalingsmåneden. Dog er det sådan, at du kan fremrykke et klip ved studiestart, hvis studiets startdato ligger efter den 15. i måneden. Klippet bliver fratrukket både i rammen og i støttetiden.

Betaling af undervisningsafgift og studielån til egenbetaling af undervisningsafgift

Du kan få dækket undervisningsafgifter op til 80.000 kr. med 75%, derefter vil du kunne få dækket 50%, dog kun op til 100.000 kr. i alt.

Det er muligt at søge om at få et studielån til at dække din egenbetaling af undervisningsafgiften, altså de resterende 25%. Du kan dog maksimalt søge om undervisningsafgiftslån på 60.000 kr. årligt. Du kan søge om et undervisningsafgiftslån på [www.sullissivik.gl](http://www.sullissivik.gl) med MitID.

Betaling af undervisningsafgift reguleres af § 14 i Selvstyrets bekendtgørelse nr. 9 af 19. juli 2017 om uddannelsesstøtte.

Varighed af uddannelsen

Der kan ydes frirejse til dine børn under 18 år i forbindelse med uddannelsens start, hvis barnet bor hos dig og er dit eget barn, hvis uddannelsen varer mindst 10 måneder, og hvis du kan dokumentere, at der er fundet passende bolig til familien.

På fuld tid

Uddannelsen skal være tilrettelagt som fuldtidsuddannelse, for at du kan søge om uddannelsesstøtte fra Grønlands Selvstyre.

Pris

Den samlede pris for en diplomuddannelse ligger på mellem 60.000 og 110.000 kr., og som eksempel kan en masteruddannelse i ledelse koste op til 175.000 kr. Hertil kommer udgiften til bøger på 7-10.000 kr.